ΚΑΝΟΝΙΣΜΟΣ (ΕΚ) αριθ. 2266/96 ΤΗΣ ΕΠΙΤΡΟΠΗΣ της 27ης Νοεμβρίου 1996 για τροποποίηση του κανονισμού (ΕΚ) αριθ. 1981/94 του Συμβουλίου για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα, καταγωγής Αλγερίας, Κύπρου, Αιγύπτου, Ισραήλ, Ιορδανίας, Μάλτας, Μαρόκου, Υπεριορδανίας και Λωρίδας της Γάζας, Τυνησίας και Τουρκίας καθώς και για τις λεπτομέρειες παράτασης ή προσαρμογής των εν λόγω ποσοστώσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1981/94 του Συμβουλίου, της 25ης Ιουλίου 1994, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα, καταγωγής Αιγύπτου, Αλγερίας, Ιορδανίας, Ισραήλ, Υπεριορδανίας και Λωρίδας της Γάζας, Κύπρου, Μάλτας, Μαρόκου, Τυνησίας και Τουρκίας καθώς και για τις λεπτομέρειες παράτασης ή προσαρμογής των εν λόγω ποσοστώσεων (1), όπως τροποποιήθηκε τελευταία από τον κανονισμό (ΕΚ) αριθ. 1877/96 (2), και ιδίως τα άρθρα 6 και 7,

Εκτιμώντας:

ότι, σε συνέχεια των διαπραγματεύσεων του Γύρου της Ουρουγουάης στο πλαίσιο της GATT, μεταβλήθηκε το καθεστώς εισαγωγής για τα πορτοκάλια 7

ότι το άρθρο 22 της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Αραβικής Δημοκρατίας της Αιγύπτου προβλέπει ότι, σε περίπτωση μεταβολής της υφιστάμενης κοινοτικής νομοθεσίας, η Κοινότητα μπορεί να τροποποιήσει, για τα προϊόντα τα οποία αποτέλεσαν αντικείμενο της μεταβολής, το καθεστώς που προβλέπεται στη συμφωνία 7

ότι η Κοινότητα συμφώνησε με την Αραβική Δημοκρατία της Αιγύπτου την προσαρμογή του εν λόγω καθεστώτος βάσει συμφωνίας με τη μορφή ανταλλαγής επιστολών (3), η οποία προβλέπει την εφαρμογή ειδικής τιμής εισόδου για 8 000 τόνους νωπών πορτοκαλιών καταγωγής Αιγύπτου για την περίοδο από το Δεκέμβριο έως το Μάιο 7

ότι κρίνεται απαραίτητο να τροποποιηθεί ο κανονισμός (ΕΚ) αριθ. 1981/94 προκειμένου να τεθεί σε εφαρμογή η παραχώρηση που προβλέπεται στην ανωτέρω συμφωνία με τη μορφή ανταλλαγής επιστολών, με ημερομηνία έναρξης ισχύος την 1η Δεκεμβρίου 1996 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1981/94 τροποποιείται ως εξής:

1. Στο παράρτημα VI, στη στήλη «δασμολογικές ποσοστώσεις», μία παραπομπή «(2)» προστίθεται έναντι του αύξοντος αριθμού 09.1707 όσον αφορά τα νωπά πορτοκάλια καταγωγής Αιγύπτου.

2. Στο τέλος του παραρτήματος VI, προστίθεται η ακόλουθη νέα υποσημείωση (2):

«(2) Στο πλαίσιο κοινοτικών δασμολογικών ποσοστώσεων 8 000 τόνων (αύξων αριθμός 09.1711), η συμβατική τιμή εισόδου, από την οποία ο ειδικός πρόσθετος δασμός που προβλέπεται στον κοινοτικό πίνακα των παραχωρήσεων προς τον ΠΟΕ μειώνεται σε 0, είναι ίση με:

- 273 Ecu/τόνο, από 1ης Δεκεμβρίου 1996 έως 31 Μαΐου 1997,

- 271 Ecu/τόνο, από 1ης Δεκεμβρίου 1997 έως 31 Μαΐου 1998,

- 268 Ecu/τόνο, από 1ης Δεκεμβρίου 1998 έως 31 Μαΐου 1999,

- 266 Ecu/τόνο, από 1ης Δεκεμβρίου 1999 έως 31 Μαΐου 2000,

- στη συνέχεια, 264 Ecu/τόνο, κάθε φορά για την περίοδο από 1ης Δεκεμβρίου έως 31 Μαΐου.

Αν η τιμή εισόδου μιας παρτίδας είναι 2, 4, 6 ή 8 % κατώτερη από τις αντίστοιχες συμβατικές τιμές εισόδου, ο ειδικός δασμός ανέρχεται αντίστοιχα στο 2, 4, 6 ή 8 % της εν λόγω συμβατικής τιμής εισόδου.

Αν η τιμή εισόδου μιας παρτίδας είναι κατώτερη από 92 % των αντίστοιχων συμβατικών τιμών εισόδου, εφαρμόζεται ο παγιοποιημένος ειδικός δασμός στο πλαίσιο του ΠΟΕ.»

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Δεκεμβρίου 1996.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Νοεμβρίου 1996.

Για την Επιτροπή

Mario MONTI

Μέλος της Επιτροπής

(1) ΕΕ αριθ. L 199 της 2. 8. 1994, σ. 1.

(2) ΕΕ αριθ. L 249 της 1. 10. 1996, σ. 1.

(3) ΕΕ αριθ. L 292 της 15. 11. 1996, σ. 31.